Ίασος

Στην ελληνική μυθολογία με το όνομα `Ιασος αναφέρονται τα ακόλουθα 4 πρόσωπα:


 * 1) Αρκάδας ήρωας, γιος του Λυκούργου και της Κλεοφύλης ή της Ευρυνόμης, αδελφός του Αμφιδάμαντα, του Αγκαίου και του Επόχου. Σύζυγος αυτού του Ιάσου ήταν η Κλυμένη (η μία από τις Μινυάδες) και μαζί απέκτησαν μία κόρη, την Αταλάντη.
 * 2) Πατέρας του Αμφίονα, του βασιλιά του Ορχομενού, και παππούς της Χλωρίδας, της συζύγου του Νηλέα. Σύζυγος αυτού του Ιάσου ήταν η Μινυάδα Περσεφόνη.
 * 3) Ο ένας από τους 5 Ιδαίους Δακτύλους, αδελφός του Ηρακλή, του Επιμήδη, του Ίδα και του Παιωνίου. Αυτός ο Ίασος ονομαζόταν και Ιάσιος. Λατρευόταν στις Ερυθρές μαζί με τη Δήμητρα. Υπάρχει επίσης μαρτυρία ότι λατρευόταν στη Μυκαλησσό και στη Μεγαλόπολη.
 * 4) Βασιλιάς του Άργους, γιος του Τρίοπα ή του Άργου. Σε τρίτη εκδοχή, ο Ίασος αυτός ήταν γιος του Φορωνέα και θείος του Άργου. Και οι τρεις εκδοχές όμως συμφωνούν ότι ο Ίασος ήταν ο πατέρας της Ιούς, της ερωμένης του Δία. Κατά την εκδοχή που τον αναφέρει ως γιο του Τρίοπα, ο Ίασος μετά τον θάνατο του πατέρα του μοίρασε μαζί με τους αδελφούς του την Πελοπόννησο. Στον κλήρο του έπεσε το δυτικό τμήμα, ενώ το ανατολικό το πήρε ο Πελασγός. Ο τρίτος αδελφός, ο Αγήνορας, κληρονόμησε το ιππικό του πατέρα του, με το οποίο δεν άργησε να κατακτήσει τους κλήρους των δύο άλλων αδελφών του.

Πηγές

 * Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος Χάρη Πάτση, Αθήνα 1969

Ιασος Ιασος

Iasos Iasus Iasos

Ιασος